— Ritonõpo Jamihmehxo Exikety , Izyraeu tõ Esẽ ynara nase : “ Ejitu pona oytorykohtao ozehno xine jehtoh awãnohtorỹko mana Jerusarẽ põkõ wãnohtopõpyry samo . Xihpyryme oehtohkõ eneryke imehnomo a osenuruhkãko mã toto , oserehnõko mã toto . Imehnõ eunohnõko mã toto opoko xine , oesehtotorỹko mã toto popyra ehtoh ripotohme imehnõ pona . Mame jũme oehpyra ropa matose tarona . ”
